<classify> NAIBU Waziri, Ofisi ya Rais, Tawala za Mikoa na Serikali za Mitaa Tamisemi, Mwita Waitara ameinyooshea kidole Wakala wa Majengo Tanzania TBA, akidai wana tatizo la usimamiaji wa miradi ya serikali, na kuahidi kufanyia kazi suala hilo.Ameshauri fedha za miradi ya shule kupitia Tamisemi na kuelekezwa katika halmashauri ili usimamizi uwe endelevu tofauti na sasa ambako zinapitia Wizara ya Elimu, Sayansi na Teknolojia.Hoja ya TBA imeibuka baada ya Waitara kutembelea Shule ya Sekondari ya Azania jijini Dar es Salaam jana, akikagua utendaji na hata miundombinu, huku uongozi wa shule ukieleza kutokamilika kwa ukarabati uliokuwa ukifanywa na wakala huo.Shule hiyo ni miongoni mwa shule kongwe nchini 89 ambazo miongoni mwa hizo, TBA wamepewa miradi ya ukarabati na hawakumaliza hadi leo.Mapema mwaka huu, Serikali ya Tanzania iliahidi kukarabati miundombinu ya shule za sekondari kongwe zilizopo nchini ikiwamo Azania iliyopo Manispaa ya Ilala jijini Dar es Salaam.Waitara amesema katika harakati hizo za ukarabati wa shule hizo, ziliainishwa shule 89 na maeneo mengi TBA walipewa kwa ajili ya kukarabati, lakini hadi sasa hawajamaliza.Kwa mfano katika eneo la Ubungo, TBA ilipewa kukamilisha ujenzi wa halmashauri, fedha ipo lakini mradi umekwama, alisema Waitara na kuongeza kuwa shuleni Azania kesi yao ipo pale pale ya kutokabidhi mradi.Alisema fedha nyingine za kukamilisha ukarabati wa majengo ya shule hizo, Sh milioni 140 zimetolewa na lazima TBA wakabidhi mradi huo ili uendelee katika hatua nyingine.Alisema kwa suala la kutokamilika kwa ukarabati katika shule hiyo, analichukua na kuahidi kulifanyia kazi, lakini pia alihimiza kuwa ni lazima fedha zitumike katika mwaka huu na zisikae kwenye akaunti peke yake.Kuhusu madeni ya wakandarasi wa ndani, alisema kumewepo hesabu hewa na za uongo na hata nyingine zikiwa ni za siku nyingi, ambao wamekuwa wakienda Tamisemi kulalamika. Aliahidi yatafanyiwa kazi na suluhu kupatikana.Ofisa Taaluma Mkoa, George Lukoa alihimiza fedha za ukarabati katika shule kutumika kuimarisha miundombinu ya shule, jambo litakaloongeza ufaulu na uboresha elimu kwa ujumla.Akitoa hoja, Mhasibu wa Shule ya Azania, Melania Kihwele alisema tangu kufanyika kwa ukarabati katika shule hiyo, gharama za umeme zimekuwa kubwa ambapo huwalazimu kulipa Sh milioni 1.2 kwa mwezi. Alitoa mwito kwa serikali kuwapunguzia wazabuni madeni yao, ambapo shule hiyo inadaiwa jumla ya Sh milioni 400.  <topic>: kitaifa 